U SPLITU su nakon trostrukog ubojstva uhićene dvije osobe. Jedna od njih je ubojica.

Kako se doznaje, ubijeni su Marino Paić, Marin Boban i Jurica Torlak. Paić i Boban usmrćeni su na licu mjesta oko 15:30, dok je Torlak preminuo predvečer u KBC-u Split od posljedica ranjavanja automatskim oružjem. Ubojica je splitski pomorac F. Z.

"U Splitu su danas, 11.siječnja 2020. godine oko 15:40, u centru grada na dvije lokacije (Šperun i Radmilovićeva ulica) vatrenim oružjem ubijene tri osobe. Dva muškarca su preminula na mjestu događaja, a treći muškarac je preminuo naknadno, u bolnici. Sve raspoložive policijske snage su odmah izašle na teren.

U sklopu kriminalističkog istraživanja u službene prostorije dovedene su dvije osobe. Jedan od njih se dovodi u svezu s počinjenim kaznenim djelima, a za drugu osobu postoji vjerojatnost da raspolaže korisnim saznanjima. O događaju je obaviješten ŽDO u Splitu te će se na mjestu događaja obaviti očevid", potvrdila je danas oko 21 sat policija.

Informaciju o uhićenju ubojice potvrdio je i splitski gradonačelnik.

"Ovo je desetljećima nezabilježen čin koji je potresao sve stanovnike našeg grada. Hvala policiji na brzom djelovanju i informiranju. Počinitelj je uhićen i to je u ovom trenutku najvažnije. Policija će uskoro izaći sa svim informacijama te će rasvijetliti cijeli slučaj", napisao je na Facebooku.

Uhićena još jedna osoba

Prema informacijama koje je dobio Index, prva osoba uhićena je u Varošu, a nešto kasnije uhićena je i druga osoba. Ta osoba je vjerojatno ubojica.

Druga osoba, vjerojatno ubojica, uhićena je u kafiću Borsalino na Skalicama.

Tekst se nastavlja ispod oglasa

Upozorenje više nije na snazi

Također, iz policije se doznaje kako upozorenje o zabrani kretanja ulicama više nije na snazi.

"Prema prvim informacijama s terena, počinitelj je muškarac obučen u crno, ima oružje i kreće se put Marjana. Molimo sve građane na tom području grada da se sklone s ulica i da, ako uoče osobu, odmah zovu policiju. Sve raspoložive policijske snage su na terenu i tragaju za počiniteljem", upozorenje je koje je objavljeno ranije.

Kako je Indexu rekao izvor iz policije, zabranjene su jedino ograđene zone u kojima se provodi očevid.

Tri likvidirana

Dvije su osobe umrle na licu mjesta, a jedna je ozlijeđena u pucnjavi u središtu Splita oko 15.30 na dvije različite lokacije, izvijestila je splitska policija prvo. Ranjena osoba je preminula naknadno. Više čitajte ovdje